Diit 107
Bok Dhi̱eec
(
Diit 107—150
)
Liak Kuoth kɛ kui̱ gɔɔyädɛ
1
La̱rɛ Kuoth Nhial tɛ̈th lɔaac,
kɛ kui̱ gɔɔyädɛ,
kɛ ɣöö nhökdɛ min
thil pek ɛ do̱raar!
2
Kä ɛ nɛy tin ci Kuoth Nhial kɛ
kän la ruac inɔ,
kɛn nɛy tin cɛ kän rɛy rikni,
3
kɛn tin cɛ ma̱a̱t wi̱i̱ni tin kɔ̱ŋ,
nɛy tin cɛ ma̱a̱t kui̱ känyä
ca̱ŋ kɛnɛ kui̱ konyä ca̱ŋ,
kɛ cam ɣɔaa kɛnɛ cuec ɣɔaa.
4
Kä cu tha̱a̱ŋ nath yi̱i̱c där
dɔaar mi luɔ̱t,
kä /ca duɔ̱ɔ̱p mi wee kɛ wec
mi deekɛ cieŋ thi̱n jek,
5
kä näk buɔthkɛ kɛnɛ rɛw,
kä ci lo̱ckiɛn baath.
6
Kä cukɛ Kuoth Nhial cɔl
kɛ rikiɛn,
kä cuɛ kɛ kän rɛy cucädiɛn,
7
cuɛ kɛ bo̱th kɛ duɔ̱ɔ̱p mi cuŋ,
cu mäni mëë cikɛ cop wi̱c
mi deekɛ cieŋ thi̱n.
8
Akɛ la̱r kɛ Kuoth Nhial tɛ̈th
lɔaac kɛ kui̱ nho̱kädɛ
min thil pek,
kɛnɛ kui̱ lätnikɛ tin ga̱ykɛ
naath kɛ kui̱ nath.
9
Kɛ ɣöö cɛ ram mi näk rɛw ɛ kayŋua̱a̱k,
kä cɛ ram mi näk buɔthɛ
riäŋ kɛ ti gɔw.
10
Kä tha̱a̱ŋ nath nyuurkɛ
rɛy muɔ̱th mi col,
kä nɛy tin ca yian cuckɛ
kɛ kuatni ciikni,
11
kɛ ɣöö cikɛ ruac
Kuɔth Nhial lo̱k,
kä cikɛ luek Kuɔth in Di̱t
ni Jɛn lo̱k.
12
Kä cuɛ kɛ jak kä cuc
kɛ la̱t mi bɛc bɛc,
la raan a tɛth kä thilɛ
ram mi luäk jɛ.
13
Kä cukɛ Kuoth Nhial cɔl
kɛ rikiɛn,
kä cuɛ kɛ kän rɛy cucädiɛn.
14
Kä cu Kuoth kɛ ka̱m raar rɛy
muɔ̱th mi col,
kä cuɛ yieynikiɛn puɔ̱t.
15
Akɛ la̱rkɛ Kuoth Nhial
tɛ̈th lɔaac kɛ kui̱ nho̱kädɛ
min thil pek,
kɛnɛ kui̱ lätnikɛ tin ga̱ykɛ
naath kɛ kui̱ nath.
16
Kä cuɛ thiekni cikä
min yian töl,
kä cuɛ gääkni ladiitdä ŋuɔ̱k.
17
Tha̱a̱ŋ nath te dɔ̱a̱a̱r cuckɛ kɛ
kui̱ lätnikiɛn tin jiäk,
kɛ kui̱ nyuɔɔnikiɛn ɛ jɛn
moockɛ ti bɛ̈c bɛ̈ɛ̈c ɔ,
18
kä thil ɛ mi̱eth mi go̱o̱r
kɛn mi̱ethdɛ,
ci thia̱k nikɛn kɛ lia̱a̱.
19
Kä cukɛ Kuoth Nhial cɔl
kɛ rikiɛn,
kä cuɛ kɛ kän rɛy cucädiɛn,
20
kä cu Kuoth ruacdɛ jäkä raar
kä cuɛ kɛ jakä gɔaa,
kä cuɛ kɛ kän rɛy däkä.
21
Akɛ la̱r kɛ Kuoth Nhial
tɛ̈th lɔaac kɛ kui̱ nho̱kädɛ
min thil pek,
kɛnɛ kui̱ lätnikɛ tin ga̱ykɛ
naath kɛ kui̱ nath.
22
Kä akɛ thöpkɛ muc tɛthä lɔaac,
kä latdɛ lätkɛ kɛ ket din
kɛ tɛ̈th lɔaac.
23
Kä cu tha̱a̱ŋ nath wä rɛy
baar kɛ babuuri,
lätkɛn la̱t rɛy baar in di̱i̱t,
24
cukɛ lät Kuɔth Nhial nɛn,
lätkɛ tin ga̱ykɛ naath
rɛy baar.
25
Kä cuɛ ruac lat cu jiɔam
mi di̱i̱t puɔ̱t,
min cu muaŋ baar
jiac ni pua̱a̱r.
26
Kä cuɛ babuuri kap ni nhial,
kä cuɛ kɛ luɔc ni piny baar.
Cu naath rɔ̱ cu luär
kɛ riɛk in cikɛ jek,
27
cukɛ riääth kä cukɛ tëth ce̱tkɛ
nɛy ti ci yɔ̱ŋ kɛ kɔaŋ,
kä cu ŋäcdiɛn cua̱ baŋ.
28
Kä cukɛ Kuoth Nhial cɔl
kɛ rikiɛn,
kä cuɛ kɛ kän ka̱m raar
rɛy cucädiɛn,
29
cuɛ jiɔam ka̱p cuɔ̱ŋ,
kä cu muaŋ baar cu biɛt.
30
Kä cu lo̱ckiɛn tɛɛth mëë ci
jiɔam kɛnɛ muaŋ biɛt,
kä cu Kuoth kɛ nööŋ thok waath
guäth in go̱o̱r kɛn wä thi̱n.
31
Akɛ la̱rkɛ Kuoth Nhial
tɛ̈th lɔaac kɛ kui̱ nho̱kädɛ
min thil pek,
kɛnɛ kui̱ lätnikɛ tin ga̱ykɛ
naath kɛ kui̱ nath.
32
Akɛ liakɛ jɛ rɛy dolä nath,
kä a jɛ puanykɛ rɛy matdä
nɛɛni tin di̱t.
33
Kä jɛn Kuoth Nhial la locɛ
kiɛr ɛla dɔr,
kä la locɛ wäŋ pi̱i̱ni piny
mi ci ba̱k,
34
kä locɛ mun ciɛkä bɛɛl
kä mun milɛkä mi luɔ̱t,
kɛ kui̱ nyuɔɔni nɛɛni
tin cieŋ thi̱n.
35
Kä duundɛ ɣöö la locɛ där dɔaar
mi luɔ̱t pul pi̱i̱ni,
kä jakɛ mun mi kööt
kä waŋ pi̱i̱ni.
36
Kä ɛn wani cuɛ nɛy tin näk
buɔthkɛ naŋ thi̱n,
kä cukɛ wec mi bikɛ
cieŋ thi̱n la̱t.
37
Cukɛ ka̱a̱k pith kä cukɛ ka̱a̱k wal
kɛ kui̱ kɔaŋ pith,
kä cukɛ dɛy ti ŋuan kuir.
38
Kɛ puɔ̱th Kuɔth Nhial cukɛ
rɔ̱ rep ɛlɔ̱ŋ,
kä /ci ɣɔ̱ɔ̱kiɛn bi met kuɛ̈ɛ̈.
39
Kä mi ci pekdiɛn kuɛ̈ɛ̈
ɛ cikɛ tuil,
kɛ kui̱ yaakä kɛnɛ rik
kɛ jiath lɔaac,
40
la Kuoth kɛ la ɣɔɔr kä nɛy
tin yɔaŋkɛ kɛ,
lakɛ a jakɛ kä yi̱c rɛy dɔaar
mi luɔ̱t mi thil duɔ̱ɔ̱p.
41
Duundɛ ɣöö, la kämɛ can raar
kä nɛy tin yakɛ kɛ,
kä la jakɛ dho̱rkiɛn kä
rëpkɛ rɔ̱ ce̱tnikɛ det.
42
Kä mi ci ji̱ cuŋni nɔmɔ nɛn la
lo̱ckiɛn cua̱ tɛ̈th,
duundɛ ɣöö la ji̱ nyuɔɔni
diaal cua̱ bit.
43
Kä ɛ nɛy diaal tin pɛl tiɛtkɛ
ŋɔak ti̱ti̱,
kä carɛ nhök Kuɔth Nhial
in thil pek.
